<classify> OMAN imepata mtawala mpya aliyemrithi Sultani Qaboos bin Said Al Said aliyefariki akiwa na umri wa miaka 79. Haitham bin Tariq Al Said aliapishwa juzi kuwa mrithi wa Sultan Qaboos, aliyekuwa mtawala wa muda mrefu kabla ya mauti kumkuta mwishoni mwa wiki.Aliwahi kuwa Waziri wa Utamaduni na Thurathi za Kitaifa. Aliapishwa juzi baada ya mkutano wa Baraza la Familia ya Kifalme. Sultan ndiye mwenye kufanya uamuzi nchini Oman, ikiwa ni pamoja na kushikilia wadhifa wa waziri mkuu, amiri jeshi mkuu, waziri wa ulinzi, waziri wa fedha na waziri wa mambo ya nje.Qaboos alimngoa madarakani baba yake katika mapinduzi ya amani, kwa ushirikiano na Uingereza mwaka 1970 na kuiweka Oman katika mwanzo mpya wa maendeleo, kwa kutumia utajiri wake wa mafuta.Ametawala kwa miaka 50 nchi hiyo yenye watu milioni 4.6, ambao miongoni mwake, takriban asilimia 43 ni wa kutoka nchi nyingine. Mwezi uliopita alikuwa nchini Ubelgiji kwa wiki nzima, akipata matibabu na kulikuwa na taarifa kwamba anaugua saratani.  <topic>: KITAIFA 